CGH โยนบิ๊กล็อต RML ให้ “จิรวุฒิ คุวานันท์” รับทรัพย์ 450 ลบ. หลังเข้าถือเพียง 2 เดือน
CGH โยนบิ๊กล็อต RML เกือบ 380 ล้านหุ้น ในราคาหุ้นละ 1.20 บ. ให้ "จิรวุฒิ คุวานันท์" รับทรัพย์ 450 ลบ. หลังเข้าถือเพิ่มเพียง 2 เดือน
19 เม.ย. 2561

ผู้สื่อข่าวรายงานว่า จากกรณีที่วานนี้ (18 เม.ย.) มีรายการสรุปซื้อขายกระดานรายใหญ่ (Big Lot) ของหุ้นบริษัท ไรมอน แลนด์ จำกัด (มหาชน) หรือ RML จำนวน 5 รายการ ปริมาณ 375 ล้านหุ้น มูลค่าซื้อขาย 450 ล้านบาท ในราคาเฉลี่ยหุ้นละ 1.20 บาทต่อหุ้น
ล่าสุด RML ได้ชี้แจงกรณีดังกล่าวผ่านตลาดหลักทรัพย์แห่งประเทศไทย (ตลท.) ว่า บริษัทได้รับแจ้งจากบริษัท คันทรี่ กรุ๊ป จำกัด (มหาชน) หรือ CGH ว่าได้จำหน่ายหุ้น RML ขาย Big Lot จำนวน 375,000,000 ล้านหุ้น หรือคิดเป็น 10.49% ของทุนจดทะเบียนชำระแล้วของบริษัท ให้แก่ นายจิรวุฒิ คุวานันท์
โดยจากการทำธุรกรรมดังกล่าวส่งผลให้ นายจิรวุฒิ คุวานันท์ ถือหุ้น RML ทั้งสิ้น 690,011,000 หุ้น คิดเป็น 19.30% ของทุนจดทะเบียนชำระแล้วของบริษัท และกลายเป็นผู้ถือหุ้นใหญ่อันดับ 2 ของ RML
โครงสร้างผู้ถือหุ้นใหญ่อันดับ 1-5 ของ RML ล่าสุด ณ วันที่ 29/03/2561
อย่างไรก็ตาม การเปลี่ยนแปลงโครงสร้างผู้ถือหุ้นรายใหญ่ดังกล่าวข้างต้น ไม่มีผลกระทบต่อการเปลี่ยนแปลงอำนาจกรรมการการบริหารงาน โครงสร้างการจัดการ และอำนาจการตัดสินใจในการดำเนินธุรกิจของบริษัทแต่อย่างใด
ทั้งนี้ จากการตรวจสอบข้อมูลของ “ข่าวหุ้นธุรกิจออนไลน์” พบว่า เมื่อวันที่ 14 ก.พ.61 มีรายงานการได้มาของหุ้น RML โดย CGH ซึ่งเป็นการได้มาเมื่อวันที่ 9 ก.พ.61 เป็นจำนวน 263,564,600 หุ้น คิดเป็น 7.37% ของสิทธิออกเสียงทั้งหมดของกิจการ และส่งผลให้จำนวนหลักทรัพย์ภายหลังการได้มาเพิ่มเป็น 435,395,500 ล้านบาท หรือคิดเป็น 12.18% ของสิทธิออกเสียงทั้งหมดของกิจการ
โดยรายการดังกล่าวเป็นการซื้อหุ้นจาก กองทุนเปิด ไทยทวีทุน 2 ซึ่งมี บริษัทหลักทรัพย์จัดการกองทุน กรุงไทย จำกัด (มหาชน) หรือ KTAM เป็นผู้บริหารจัดการ ด้วยการทำรายการ Big Lot ในราคาเฉลี่ยหุ้นละ 1.10 บาท รวมเป็นเงินทั้งสิ้น 275,000,000 บาท
 
 
 